‘બાપુજી, મેં તો પાંજરાપોળમાં પણ તપાસ કરી હતી, પણ દુકાળને કારણે મલક આખાનાં ઢોરા ત્યાં ખડકાયા છે. ત્યાં જગ્યા નથી ત્યારે તો હાસમ ખાટકીનું વિચાર્યુંને ? પૂરા પાંચ હજાર આપવાને રાજી છે પણ આપણે કાલે જવાબ આપી દેવો જોઈએ. આ મોંઘવારીમાં આજ નહીંને છ મહીને આપણે હીરાને નીરણ નહીં આપી શકીએ તો આપણી નજર સામે ભૂખ્યો મરશે. હાસમ આને લઇ જાશે તો આપણે એને રીબાતો જોવો મટશે અને એના માંસથી….’ કેટલાય લોકોનું પેટ ભરાશે એવી વાહીયાત દલીલ સુરેશે કરી હોત પણ મૂળુભાની તીક્ષ્ણ નજરે એની જીભ સૂકવી નાખી.